Ir-Regolament tal-Kunsill (KEE) Nru 601/92
tat-2 ta' Marzu 1992
dwar l-introduzzjoni ta' sistema ta' sorveljanza minn qabel għall-importazzjonijiet ta' ċerti prodotti tat-tessuti li joriġinaw mill-Albanija, ir-Repubblika ta' l-Estonja, ir-Repubblika tal-Latvja u r-Repubblika tal-Litwanja
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 113 tiegħu,
Wara li kkunsidra l-proposta tal-Kummissjoni,
Billi l-Komunità u l-Istati Membri tagħha, f'laqgħa ministerjali straordinarja fil-parametri tal-Kooperazzjoni Politika Ewropea fi Brussel fis-27 ta' Awwissu 1991, ikkonfermaw id-deċiżjoni tagħhom biex jistabbilixxu relazzjonijiet diplomatiċi mar-Repubbliki ta' l-Estonja, tal-Latvja u tal-Litwanja (iżjed 'il quddiem msejħa ir-"Repubbliki Baltiċi") u għamlu emfażi fuq ir-rabta tagħhom biex joffru support għal żvilupp ekonomikuu politiku f'dawn l-Istati; billi d-dispożizzjonijiet tal-Ftehim bejn il-Komunità u l-Unjoni tar-Repubblika Sovjetika Soċjalista dwar il-kummerċ tal-prodotti tat-tessuti, li ntemm fit-3 ta' Ġunju 1991 [1], għalhekk m'għadux japplika għall-prodotti tat-tessuti li joriġinaw minn dawn it-tlett pajjiżi;
Billi, bi qbil mal-Mandat tal-Kunsill tat-23 ta' Settembru 1991, li għandu x'jaqsam man-negozju tal-Ftehim dwar il-kummerċ u l-kooperazzjoni bejn il-Komunità u l-Albanija, il-Komunità pretendiet ukoll li tiffinallizza Ftehim dwar il-kummerċ ta' prodotti tat-tessuti ma' dak il-pajjiż;
Billi, jekk tiġi sospiża l-konklużjoni tal-ftehim bilaterali dwar il-kummerċ ta' prodotti tat-tessuti ma' l-Albanija u r-Repubbliki Baltiċi, trid issir dispożizzjoni għas-sorveljanza minn qabel mill-Komunità ta' dawn iċ-ċertu prodotti, inkluż dawk soġġetti għal operazzjonijiet ta' l-ipproċessar ekonomiku għall-barra; billi, f'dan il-każ, rilaxx fiċ-ċirkulazzjoni ħielsa tal-prodotti msemmija għandha tkun soġġetta għall-preżentazzjoni ta' dokument standardizzat ta' l-importazzjoni; billi dan id-dokument għandu jinħareġ mill-awtoritajiet ta' l-Istati Membri f'ċertu żmien limitat wara dikjarazzjoni jew talba sempliċi mill-importatur; billi dan id-dokument ta' l-importazzjoni jista' jintuża' biss meta jiġu sospiżi l-arranġamenti ta' l-importazzjoni;
Billi s-sistema ta' sorveljanza minn qabel prevista f'dan ir-Regolament ma taffettwax id-dispożizzjonijiet tar-Regolament tal-Kunsill (KEE) Nru 1765/82 tat-30 ta' Ġunju 1982 dwar regoli komuni għall-importazzjonijiet minn pajjiżi b'kummeċ ta' l-Istat [2] lanqas ir-Regolament tal-Kunsill (KEE) Nru 3420/83 ta' l-14 ta' Novembru 1983 dwar arranġamenti għall-importazzjoni ta' prodotti li joriġinaw minn pajjiżi b'kummerċ ta' l-Istat, mhux liberizzati fuq livell tal-Komunità [3];
Billi d-determinazzjoni ta' l-oriġini tal-prodotti tat-tessuti impurtati minn dawn il-pajjiżi skond dawn l-arranġamenti u l-proċeduri tal-kontroll ta' l-oriġini għandhom jaqblu mar-regoli relevanti tal-Komunità fis-seħħ;
Billi hu fl-interess tal-Komunità li tassigura li jkun hemm l-iktar skambju possibbli ta' informazzjoni bejn l-Istati Membri u l-Kummissjoni dwar ir-riżultati tas-sorveljanza mill-Komunità,
ADOTTA DAN IR-REGOLAMENT:
Artikolu 1
1. Dan ir-Regolament għandu japplika għall-importazzjonijiet ta' prodotti msejħa fl-Artikolu 2 li joriġinaw mill-Albanija u mir-repubbliki Baltiċi.
2. Għall-iskopijiet ta' dan ir-Regolament, "prodott li joriġina" għandu jkun mfisser bir-regoli relevanti tal-Komunità fis-seħħ. L-oriġini ta' dawn il-prodotti għandu jkun stabbilit b'ċertifikat ta' oriġini maħruġ mill-awtoritajiet kompetenti ta' l-Albanija u tar-repubbliki Baltiċi, skond il-każ, jew b'forom oħra ta' evidenza awtorizzati bir-regoli relevanti tal-Komunità.
Artikolu 2
1. Importazzjonijiet ta' prodotti mniżżla fl-Anness I ta' dan ir-Regolament għandhom ikunu soġġetti għas-sorveljanza minn qabel mill-Komunità magħmula bi qbil mal-Proċeduri stabbiliti fl-Artikolu 3.
2. Paragrafu 1 għandu japplika ukoll għall-prodotti mniżżla fl-Anness II li kienu soġġetti għall-operazzjonijiet ta' l-ipproċessar għall-barra bi qbil mar-regoli relevanti tal-Komunità fis-seħħ.
Artikolu 3
1. Ir-rilaxx għaċ-ċirkolazzjoni ħielsa ta' prodotti li huma sorveljati mill-Komunità għandu jkun suġġett għall-preżentazzjoni ta' dokument ta' l-importazzjoni. Dan id-dokument għandu jinħareġ mill-Istati Membri, mingħajr ħlas, għal kull kwantità mitluba mhux aktar tard minn ħames ġranet ta' xogħol wara l-alloġġ ta' talba sempliċi mingħand xi importatur tal-Komunità bi qbil mal-leġislazzjoni nazzjonali fis-seħħ, kull fejn ikun stabbilit fil-Komunità.
2. It-talba ta' l-importatur trid turi:
(a) l-isem u l-indirizz ta' l-importatur;
(b) diskrizzjoni tal-prodott, b'riferenza għal:
- il-Kodiċi NM,
- il-pajjiż ta' l-oriġini;
(ċ) id-data(i) mistennija u l-post(ijiet) ta' tqassim.
3. Għall-prodotti suġġetti għas-sorveljanza minn qabel kif previst fl-Artikolu 2, l-Istati Membri għandhom javżaw lill-Kummissjoni matul l-ewwel għaxart ijiem ta' kull xahar bil-kwantitajiet u valur li għalihom inħarġu dokumenti fix-xahar ta' qabel.
Din l-informazzjoni mill-Istati Membri għandha tkun maqsuma skond il-kategorija tal-prodott u skond il-pajjiż.
4. Fejn in-natura tal-prodotti jew xi ċirkostanzi partikolari titlob, il-Kummissjoni tista', fuq talba minn Stat Membru jew minn jeddha, tirranġa l-frekwenza li biha l-informazzjoni trid tkun notikata.
5. Fejn hemm bżonn, il-Kummissjoni għandha tavża l-Istati Membri dwar tendenzi fl-importazzjoni fil-Komunità ta' prodotti mniżżla fl-Anness I.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fil-kumplessità tiegħu u japplika direttament fl-Istati Membri kollha.
Magħmul fi Brussel, fit-2 ta' Marzu 1992.